Olih I Madé Suarsa
Rumasa nénten iwang punapa-punapi, Luh Kékét tan banget ngrunguang surat panggilan ka kantor polisi rahinané mangkin. Sedeng becika ipun wénten ring duradésa kaupah ngigel.
“Nak ngudiang orahina ka kantor polisi, waké tusing pelih apa-apa?” Sesel Luh Kékét jroning ati.
Mawali napak umah sesampunné sawuku ring duradésa, Luh Kékét napet wénten malih surat panggilan. Ngawit mentik ajerih manah ipun maurusan sareng polisi. Sué ipun nyliksik bulu, nanging nénten jua pedas antuka iwang ipuné. Sedeng becika ipun jagi matulak malih ka duradésa ngigel, wastu mingkalihin ipun nénten nagingin panggilan inucap.
Sapanjang pamargi Luh Kékét nerus nyliksik bulu, rikanjekan timpalnyané mligbagang indik akéh para istri tan panantara jeg sagét polih kiriman jinah tan kadi-kadi akéhnyané.
“Gumi suba wayah. Tusing ja baju jalér dogén umbah, teked ka pipis dadi umah.” Timpal Luh Kékét macempléng indik sané kabaos “pencucian uang”.
“To bisa maurusan ajak polisi.”
“Réh malanggar hukum malanggar undang-undang.”
“Aget icang tusing kena pipis paling.”
“Luh kénkén?” Timpalnyané nakénin Luh Kékét.
“Sing, sing ada. Yén pét ada, jeg lakar juang icang. Icang tuara nagih, tuara ngidih, tuara maling.” Cawis Luh Kékét ngedénang bayu.
“Yadiapin kéto, pelih masé to Luh, bisa juk polisi.”
Katah malih pabligbagné, kantos napak wengi, napak genah lan galah ngigel. Wastu pabligbagané kapunggel yata kantun atugel maubel-ubel, malih tukel doh masepel. Bisa-bisa dados pariselsel manah suksesel.
Paling cerik luh satunggal sakéng petang diri manyama adi, kasujatiané mawasta Ni Luh Ketut Kétriningsih. Mémé bapa, beli-beli, lan timpal-timpalnyané sarahina-rahina ngelurin ipun Luh Kékét.
Sami mawiwit sakéng kahanan Luh Kékét, jakti-jakti sakadi wit kékét sané mentik ring tegal-tegal lan sisin-sisin tanah ambengan. Sapasira tampek matimpal sareng Luh Kékét, pastika ngrétkét magéntét tan pasah-pasah kadi krétkét duin kékét. Sedeng becika yéning ringkes wastan ipun Ketut Kétriningsih, pas polih reringkesan kruna “kékét”. Dadita ipun kaparabin Luh Kékét.
Duaning tumbuh luh padidi turin paling cerik, maka tetiga belinnyané, Gdé Kantun, Madé Kanten, lan Nyoman Kénten, sayang ring Luh Kékét. Punika mawinan Luh Kékét tumbuh dados anak luh manying, cinging, bengal, lan mungal. Asing-asing sané kaperih, musti kadagingin mangda nénten ngambul.
“Baang adiné Gdé! Sing padalem adiné ngeling.”
“Madé, baang adiné ngidih! Sing padalem ia luh padidi.”
“eda keras-keras ngopak adiné Man! Nyanan ngambul ia.”
Kadi asapunika mémé bapannyané ngopak pianaknyané muani-muani, pradé Luh Kékét dot ring gelah belinnyané, nénten kauéhin. Yéning belin-belinnyané nulungin rerama magarapan, Luh Kékét iteh mapelalian. Yén belin-belinnyané nguélin, malah belinnyané kauélin. Belinnyané setata ngalah, mawinan mémé bapan Luh Kékét kadi wareg tan paneda, bungah tani nganggo, ngaton pianaknyané makapatpat sagilik-saguluk, paras-paros sarpana ya.
Doning sakéng alit kadi punika kahanan Luh Kékét, kantos daha ipun setata maning, mungal, lan sada mayus, nanging yén ngupapira angga padidi, Luh Kékét jemet tur apik pisan, mawinan ipun tumbuh dados anak istri paripurnaning jegég, saksat dados bungan natah bungan jagat. Bilih-bilih waged masolah.
Sasolahan kuno makadi gabor, péndét, rejang, tari tenun, truna jaya, panji semirang, wiranata, olég tamulilingan; sasolahan anyar makadi jaran téji, manuk rawa, belibis, céndrawasih, merak angélo, burat wangi, kasmaran, galang bulan, miwah sané tiosan lapah antuk ipun nyolahang. Punika mawinan katah Luh Kékét madrebé pasuitran, luh muani, lacur sugih, sami pateh antuka ngenemin.
Ketah katah para istri mautsaha madrebé kulit alus tur putih, nénten ajerih nelasang prabéa makudang yuta rupiah, kulit pecak coklat mangda dados putih. Luh Kékét tios. Ipun bangga makulit coklat, malah ngranayang ipun katon seger jegég makétég. Masanding tegeh ramping, paningalan celing, mua nyampuah iding, bok samah nyotot gémbol jit engging. Sakéng SD kantos SMA tetep juara satu. Durung prasida nglanturang masekolah, duaning galahnyané telas anggén ipun nangkepin lais masolah légong mrika-mriki sajebag nusantara. Dadita karma lan palané masanding, tuyuh lan wibuh sabanding.
“Luh, kema-mai benya ngigel, waspada nyén di gumin anaké!”
“Waspada kénkén to Mé?”
“Sagét ada anak bes lebih ngraos, bes lebih mapabaang, tangarin to.”
“Ooo kéto artiné Mé?” Makleteg Luh Kékét ring buku tabungan ipuné.
“Beneeeh. Yén ada anak ngraos lebih mapabaang lebih, pasti ada dotanga lebih. Bapan luh kéto pidan. Kéné-kéto mémé baanga, pamuputné ia nagih pasilih, awak méméné tagiha. Mémé maluan naar uyah.” Mémén Luh Kékét ngluedang pitutur.
Luh Kékét mapineh-pineh kantos wengi, mulisah uyang. Bulan purnama apekik, tegeh ngenjik, Luh Kékét kantun kelik-kelik, pitutur méméné sat ngluntik, sayan makelo sayan mentik, dados pangutik dados kandik ngipik-ipik, manah resik dados burik. Daslemah paningalan ipuné cerik, pamuput engsek tan makrisik. Tengai wawu bangun kisik-kisik.
“Ah raga sing ja ngidih sing ja nagih. Ia dané ngirimin pipis lebih tekén upah lamun biasané, ngudiang répot, jeg ja suba juang.” Kadi asapunika kamanah antuk Luh Kékét ngindikang buku tabungan ipun nadak sara akéh tan kadi-kadi kasurat madaging jinah.
Gamang nramang, bimbang manah Luh Kékét kambang. Ajerih manah ipun pradé ketara, pacang tangkep polisi, napi malih sampun polih surat panggilan kaping tiga, wastu mingtigain sampun Luh Kékét nénten nagingin kadi pituduh surat panggilan.
“Ah awak tusing nagih, tusing ngidih, tusing nyilih, tusinng nyelih-nyelih, dija ada unduk pelih.” Malih Luh Kékét ngedénang bayu ngaku ririh, mangda ten jerih kalilih.
Marérén ilih-ilih, Luh Kékét nyijih, toko pacang kaperih, yata tan wénten seken kaalih. Durung polih magingsih, sagét gipih polisi sareng kalih, ring lebuh sampun kampih. Luh Kékét tan polih nolih, caket bibih. Kadedeh ka mobil macét putih, Luh Kékét nylisih kadi klesih. Tambis niwang apih, Luh Kékét arih-arih asih-asih, aget wénten polisi8 luh ngabih.
Wawu Luh Kékét jelih, beneh kalawan pelih. Sapasira ping tiga nulak polisi tan padalih, wenang kapaksa tan pasurat malih. Belog ririh, cerik kelih, raja patih, awig-awig tan pilih kasih. Nrima jinah akéh yata tan nagih bilih-bilih.
Ajengan sampun dados bubuh madidih. Sedih? Pedih? Yéh paningalan yata apasih, Luh Kékét tetep kékét pasilih jinah sané lebih, dados dué tengah malih. Bui kapanggih, nganutin awig-awig luih. Kékét Luh Kékét saksat suluh sundih, mangda tan kacelih-celih, silih asih matemahan singsal sangsih.
ban_Latn ban_Latn jav_Latn ban_Latn ban_Latn ban_Latn ind_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn yor_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn